&lsquo;১৯৬১ -তে প্রথম লেখা বেরোলো আনন্দবাজারে৷ নিজের কুড়ি বছর বয়সে রমাপদ চৌধুরী আর সুনীল গঙ্গোপাধ্যায়ের নজরে পড়লাম৷ পরে দেশে লেখালিখির সুবাদে সাগরময় ঘোষও অনেক সান্নিধ্য দিয়েছেন৷ &rsquo; এরই মাঝে ষষ্ঠীপদ নিয়েছেন রেলের চাকরি৷ শালিমার স্টেশনে কুলি -গ্যাংম্যানদের কাজ করাতেন৷ সেখান থেকে যান ঘাটশিলাতেও৷ সেখানকার পরিবেশও বড় প্রভাব ফেলে লেখালিখিতে৷ তিন বছরের মাথায় অবশ্য ছেড়ে দেন সেই চাকরি৷ চিনের যুদ্ধ শুরু হওয়ার পর বন্ধ হল আনন্দবাজারে লেখা৷ তখন যুদ্ধের রিপোর্টই পাতাজোড়া৷ &lsquo;রমাপদবাবু বললেন , তোমার লেখা এখন আর পাঠিও না বাপু৷ এখন সব যুদ্ধের খবর বেরোবে৷ সে সব লিখছেন রিপোর্টাররা৷ ও তোমার কম্ম নয়৷ &rsquo; ১৯৬৫ -তে শুরু করলেন পাণ্ডব গোয়েন্দা৷ শুকতারা অফিসে যাওয়া -আসা শুরু হল৷ ক্ষীরোদচন্দ্র মজুমদার বললেন , &lsquo;ছেলেবেলায় তোমার ওই কুকুর নিয়ে ঘোরা আর দল গড়ে এদিক -সেদিক বেড়ানো , ওই সব নিয়ে গোয়েন্দা কাহিনি লেখো৷ &rsquo; ষষ্ঠীপদর স্বীকারোক্তি , &lsquo;বিষয়টা মাথায় খেলে গেল৷ তা থেকেই জন্ম নিল বাবলু, বিলু, ভোম্বল আর বাচ্চু, বিচ্ছুর আইডিয়া৷ আমার নিজের একটা পোষা কুকুর ছিল --- পঞ্চু৷ সে সব সময় আমাদের সঙ্গে সঙ্গে ঘুরত৷ আর সত্যি সত্যি ও আমাদের একটা দশ -এগারো জনের দল ছিল৷ অনেক দুষ্টুমি করে বেড়াতাম৷ সেই দলে কয়েকটা মেয়েও তো ছিল৷ তখন বয়স কত হবে আমার ? বড়জোর চোদ্দো৷ &rsquo;